Informácia o výsledkoch monitoringu vykonaného na základe úlohy zadanej v uznesení vlády č. 777/2009                z 9. novembra 2009 (štvrťročná správa)

Na základe uznesenia vlády Slovenskej republiky č. 777 z 9. novembra 2009 k analýze súčasného stavu a vývoja zamestnanosti, rizika vývoja zamestnanosti v ďalšom období, východiska a návrhu opatrení pre podporu rastu zamestnanosti a zníženia nezamestnanosti, bola ministrom uložená úloha B.2. prostredníctvom rozpočtových a príspevkových organizácií a zástupcov štátu v štátnych podnikoch a obchodných spoločnostiach s majetkovou účasťou štátu, ktorí sú členmi veriteľských výborov podľa zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov, preferovať riešenie platobnej neschopnosti hospodárskych subjektov využitím inštitútu reštrukturalizácie; na tento účel vytvoriť monitorovaciu skupinu v gestorstve Ministerstva spravodlivosti SR a v zložení zo zástupcov Ministerstva financií SR, Ministerstva zdravotníctva SR, Daňového riaditeľstva SR, Sociálnej poisťovne a zdravotných poisťovní. Z úlohy B.5. vyššie citovaného uznesenia vlády SR vyplynula úloha podpredsedníčke vlády a ministerke spravodlivosti a ministrovi financií informovať vládu o výsledkoch monitoringu v zmysle bodu B.2. tohto uznesenia do 31. decembra 2009 a štvrťročne.

Na tomto základe ministerka spravodlivosti v spolupráci s ministrom financií podávajú nasledujúcu informáciu o výsledkoch monitoringu v zmysle úlohy B.2.                      z uznesenia vlády SR č. 777/2009 z 9. novembra 2009.

Ako sa konštatuje aj v predchádzajúcej Informácii o výsledkoch monitoringu vykonaného v zmysle uložených úloh B.2. a B. 5. z uznesenia vlády č. 777/2009            z 9. novembra 2009, predkladanej vláde SR 3. marca 2010 (ďalej len „Informácia“),  20. novembra 2009 bola v gescii ministerstva spravodlivosti kreovaná monitorovacia skupina v zložení so zástupcov Ministerstva spravodlivosti SR, Ministerstva financií SR, Ministerstva zdravotníctva SR, Daňového riaditeľstva SR, Sociálnej poisťovne a zdravotných poisťovní. 

Monitorovacia skupina zasadala v období do odovzdania tejto Informácie dvakrát, 10. decembra 2009 a 2. marca 2010. Na pracovnom stretnutí sa okrem ministerstva spravodlivosti zúčastnili zástupcovia ministerstva financií, ministerstva zdravotníctva, sociálnej poisťovne, daňového riaditeľstva, všeobecnej zdravotnej poisťovne. Zástupcovia poisťovne Union sa ospravedlnili, zástupcovia zdravotnej poisťovne Dôvera uviedli, že sa na stretnutí monitorovacej skupiny nemajú záujem zúčastňovať. 

Na svojom druhom stretnutí, ktoré sa uskutočnilo 2. marca 2010 členovia monitorovacej skupiny prijali záver, že v nasledujúcej štvrťročnej informácii pre vládu SR, ktorá jej bude predložená do 31. marca 2010,  bude vykonaný odpočet opatrení prijatých na splnenie uloženej úlohy, ku ktorému týmto pristupujeme.
V rámci kompetencií ministerstva spravodlivosti sa úloha týkala najmä uplatňovania ustanovenia § 148 ods. 3 zákona  č. 7/2005 Z. z. o konkurze                        a reštrukturalizácii a o zmene a doplnení niektorých zákonov v znení neskorších predpisov (ďalej len „ZKR“) účinného do 1. apríla 2010, ktoré znelo nasledovne: „veritelia, ktorí môžu byť poskytovateľom štátnej pomoci podľa osobitného predpisu, (zákona č. 231/1999 Z. z. o štátnej pomoci v znení neskorších predpisov) sa považujú za veriteľov nesúhlasiacich s plánom; to neplatí, ak súhlasia s prijatím plánu v súlade s predpismi upravujúcimi poskytovanie štátnej pomoci“.

Citovaná právna úprava ustanovenia § 148 ods. 3 ZKR (účinná do 1. apríla 2010) umožňovala veriteľom, ktorí sú alebo by mohli byť poskytovateľmi štátnej pomoci, hlasovať za schválenie plánu v reštrukturalizácii (a teda čiastočné odpustenie dlhu dlžníkovi) v prípade, ak by nespĺňali požiadavky tzv. malej schémy štátnej pomoci bližšie špecifikovanej v predchádzajúcej Informácii o plnení úlohy vlády predkladanej vláde 3. marca 2010, len ak by  tento postup notifikovali Európskej komisii a tá ho následne schválila. Prípadne by mohli hlasovať za prijatie reštrukturalizačného plánu, ak by preukázali, že by za nijakých okolností od dlžníka nevedeli vymôcť vyššiu sumu, než sumu, ktorá bude vymožená po schválení reštrukturalizačného plánu, avšak s tým rizikom, že ak by Európska komisia pri prípadnom preskúmavaní takéhoto postupu konštatovala, že sa jedná o neoprávnenú pomoc, nastali by problémy s hlasovaním a spätným vymáhaním odpustenej sumy. 
Aby sa predišlo aj týmto teoreticky možným rizikám a čo najviac sa rozšírila možnosť subjektov s majetkovou účasťou štátu hlasovať za schválenie reštrukturalizačného plánu (a tým prispieť k preferovaniu riešenia platobnej neschopnosti prostredníctvom inštitútu reštrukturalizácie), ministerstvo spravodlivosti v rámci novely zákona o konkurze navrhlo nové znenie ustanovenia § 148 ods. 3 ZKR (ktoré bolo prerokované na zasadnutí vlády 27. januára 2010 a schválené v NR SR 9. marca 2010) a ktoré znie: „veriteľ, ktorý môže byť poskytovateľom štátnej pomoci podľa osobitného predpisu, môže hlasovať za prijatie plánu s rozväzovacou podmienkou, že ak nebude neskôr schválené jeho hlasovanie v súlade s predpismi upravujúcimi poskytovanie štátnej pomoci, hlasovanie o prijatí plánu schvaľovacou schôdzou sa opätovne prepočíta s tým, že takýto veriteľ sa bude považovať za veriteľa nesúhlasiaceho s plánom, pričom v prípade, ak po takomto prepočítaní plán nebude prijatý, súd bezodkladne aj bez návrhu začne konkurzné konanie a vyhlási konkurz na majetok dlžníka a preberajúcej osoby.“

Pokiaľ ide o inštitút nahradenia súhlasu účastníka reštrukturalizačného konania súdom podľa platnej právnej úpravy (§ 152 ods. 1 ZKR) účinnej do 1. apríla 2010 platí, že ak za prijatie plánu v niektorej zo skupín nehlasovala potrebná väčšina, predkladateľ plánu sa môže v návrhu na potvrdenie plánu domáhať, aby súd prijatie plánu v skupine nahradil svojím rozhodnutím, ak

a) účastníci plánu zaradení do skupiny hlasujúcej proti prijatiu plánu nebudú na základe plánu v zjavne horšom postavení, v akom by boli v prípade neprijatia plánu; súd pritom vychádza z ich pravdepodobného uspokojenia v konkurznom konaní, 

b) väčšina zo skupín zostavených podľa plánu hlasovala za prijatie plánu potrebnou väčšinou a

c) za prijatie plánu hlasovali prítomní veritelia s nadpolovičnou väčšinou hlasov počítaných podľa zistenej sumy ich zistených pohľadávok.

V navrhovanom novom znení § 148 ZKR sa vkladá za odsek 3 odsek 4, ktorý znie: „ak za prijatie plánu niektorej zo skupín nehlasovala potrebná väčšina, preto, že proti hlasoval veriteľ, ktorý sa stal poskytovateľom štátnej pomoci rozhodnutím súdu o nahradení súhlasu a o neoprávnenom poskytnutí pomoci rozhodla príslušná inštitúcia Únie, súd bezodkladne aj bez návrhu začne konkurzné konanie a vyhlási konkurz na majetok dlžníka a preberajúcej osoby.“
Ako vyplýva z dôvodovej správy k predkladanej novele, Judikatúra súdov EÚ potvrdzuje právomoc vnútroštátneho súdu v konaniach pred ním posúdiť, či v danom konaní ide o štátnu pomoc, tak ako je definovaná v práve EÚ, alebo nie. 

Takéto posúdenie musí prebiehať plne v súlade s relevantnými ustanoveniami práva EÚ ako aj s judikatúrou súdov EÚ. Rozsudok vnútroštátneho súdu nie je možné považovať z pohľadu budúceho preskúmania tej istej pomoci Komisiou, za záväzný. 

Komisia v rámci svojej rozhodovacej činnosti v oblasti štátnej pomoci vytvorila niekoľko spôsobov, prostredníctvom ktorých posudzuje správanie štátu z pohľadu efektívneho využitia jeho prostriedkov bez poskytovania netrhových výhod. Právo EÚ nerozlišuje medzi súkromnými veriteľmi a štátom, ktorý je v špecifickom postavení, odlišnom od postavenia iných súkromných veriteľov svojim správaním nebude deformovať hospodársku súťaž na trhu. 

Činnosť štátu posudzuje Komisia na základe porovnania, čo by v danej situácií za daných trhových podmienok urobil hypotetický veriteľ, ktorého cieľom by bolo získať plnenie zo svojej investície. Akákoľvek výhoda musí byť poskytnutá na „trhovom základe.“ Komisia pri teste nezohľadňuje externé výhody, ktoré daná investícia môže priniesť štátu (ako napríklad zvýšená zamestnanosť, investícia do ochrany životného prostredia, výhody pre daný región, ale zohľadňuje len výhody, ktoré by boli podľa jej posúdenia významné z pohľadu súkromného veriteľa. 

Ak štát, či už odpustí, alebo oddiali splatnosť dlhov voči súkromnej spoločnosti, alebo zmení úrokovú sadzbu, opätovne porovnáva s postupom hypotetického súkromného veriteľa za daných trhových podmienok.  Hypotetický súkromný veriteľ je podľa judikatúry efektívny účastník na trhu, ktorý je schopný identifikovať a efektívne využíva všetky primerané dostupné prostriedky na dosiahnutie cieľa. 

Komisia má v oblasti hospodárskej súťaže už tradične širokú mieru úvahy pri vyhodnocovaní a posudzovaní údajov a hospodárskych vzťahov.
Ministerstvo spravodlivosti v rámci uloženej úlohy pre zistenie aktuálneho stavu uplatňovania dotknutých ustanovení taktiež požiadalo príslušné konkurzné súdy, aby ministerstvu poskytli údaje o všetkých reštrukturalizačných konaniach, v ktorých nebol prijatý reštrukturalizačný plán z dôvodu, že subjekty s majetkovou účasťou štátu nehlasovali za prijatie plánu a z toho dôvodu musel súd vyhlásiť konkurz, a zároveň požiadalo o predloženie zápisnice z hlasovania schvaľovacej schôdze v takýchto prípadoch.

Predsedníčka Okresného súdu Bratislava I. JUDr. Helena Kožíková uviedla, že na tomto konkurznom súde neprebehli nijaké konania, v ktorých by reštrukturalizačný plán na schvaľovacej schôdzi nebol prijatý v dôsledku nehlasovania subjektov s majetkovou účasťou štátu za jeho schválenie. Konania, ktoré prešli až do fázy schvaľovania reštrukturalizačného plánu na schvaľovacej schôdzi, prebehli úspešne, plán bol prijatý a následne schválený.
Predseda Okresného súdu v Trnave ministerstvo informoval, že na Okresnom súde v Trnave sa viedli tri konania, v ktorých bola povolená reštrukturalizácia a bol schválený aj reštrukturalizačný plán na schvaľovacej schôdzi. Okrem nich okresný súd eviduje dve konania, kde reštrukturalizácia bola povolená, ale nie sú ešte v štádiu schvaľovania reštrukturalizačného plánu. Len v jednom prípade sa reštrukturalizačné konanie zastavilo a bol vyhlásený konkurz. Jednalo sa o konanie vedené pod sp. zn. 25 R 1/2009 dlžník, MASTRA s.r.o., v ktorom veriteľský výbor (ktorého ani jeden člen nebol subjekt s majetkovou účasťou štátu) odporučil správcovi, aby požiadal o vyhlásenie konkurzu v dôsledku skutočnosti, že dlžníkovi sa nepodarilo uzavrieť zmluvu na nové dodávky v cene minimálne 1 500 000 EUR  a zabezpečiť tým svoje výnosy a likviditu.
Predseda Okresného súdu v Prešove JUDr. Tomašovský vo svojej odpovedi uviedol, že na Okresnom súde v Prešove len v jednej z povolených reštrukturalizácií nebol schválený reštrukturalizačný plán. Išlo o konanie vedené pod sp. zn.                     2R 1/2009, dlžník LIFELINE SLOVAKIA, s.r.o., kde veriteľský výbor (ktorého ani jeden člen neboj subjekt s majetkovou účasťou štátu) vrátil dlžníkovi reštrukturalizačný plán na prepracovanie v stanovenej lehote, pričom dlžník tento nedoplnil, z dôvodu neúspešnosti rokovaní o vstupe nového investora do spoločnosti, v dôsledku čoho s poukazom na ustanovenie §  131 ods. 2 písm. e) zákona o konkurze a reštrukturalizácii bol súd nútený zastaviť reštrukturalizačné konanie a vyhlásiť na majetok dlžníka konkurz.
Predsedníčka Okresného súdu v Trenčíne JUDr. Monika Jankovská uviedla, že na Okresnom súde v Trenčíne sa nevyskytlo reštrukturalizačné konanie, v ktorom by nebol prijatý reštrukturalizačný plán z dôvodu, že by subjekty s majetkovou účasťou štátu nehlasovali za prijatie reštrukturalizačného plánu a z toho dôvodu by súd musel vyhlásiť konkurz. Rovnaké vyjadrenie poskytli predseda Okresného súdu v Žiline JUDr. Daniel Béreš a predseda Okresného súdu Košice I JUDr. Andrej Mitterpák
Predseda Okresného súdu v Nitre JUDr. Eduard Heinrich neuviedol nijaké reštrukturalizačné konanie, v ktorom by reštrukturalizačný plán nebol prijatý v dôsledku nehlasovania veriteľa s majetkovou účasťou štátu za prijatie reštrukturalizačného plánu. 

Z takto zistených údajov je zrejmé, že v doterajšom období sa na žiadnom z konkurzných súdov nevyskytol prípad, kedy by reštrukturalizačný plán nebol prijatý v dôsledku nehlasovania veriteľa s majetkovou účasťou štátu za jeho prijatie.

Pokiaľ ide o pôsobnosť ministerstva financií v rámci úlohy uloženej uznesením vlády č. 777/2009 boli vykonané nasledovné opatrenia:

29. apríla 2009 rozhodnutím Európskej komisie č. C (2009) 3433 bola schválená Schéma pre dočasné poskytovanie malej pomoci v Slovenskej republike počas trvania finančnej a hospodárskej krízy. Schéma bola prijatá nadväzne na oznámenie Komisie – Dočasný rámec Spoločenstva pre opatrenia štátnej pomoci na podporu prístupu k financovaniu v období súčasnej finančnej a hospodárskej krízy (ďalej len „ Dočasný rámec“). Dočasným rámcom Európska komisia umožnila členským štátom prijať dočasné nové opatrenia štátnej pomoci (do konca roka 2010) na prekonanie dôsledkov globálnej finančnej a hospodárskej krízy.

Podľa schémy malej pomoci môžu poskytovať tzv. „malú pomoc“ (do 200 000 Eur) všetci poskytovatelia na území celej Slovenskej republiky, ak dodržia podmienky stanovené v tejto schéme, a to bez predchádzajúcej notifikácie Európskej komisii, čo značne urýchli proces schvaľovania poskytovania štátnej pomoci v Slovenskej republike. Schéma umožňuje podporiť už schválené projekty minimálnej pomoci, najmä v oblasti podpory hospodárskeho rozvoja a v oblasti podpory zamestnanosti, a to vo väčšej miere akú umožňovali už schválené schémy minimálnej pomoci. Notifikáciu predmetnej schémy predložilo Ministerstvo financií SR Európskej komisii 9. apríla 2009, Komisia schému schválila rozhodnutím C (2009) 34 33 z 29. apríla 2009, pričom účinnosť nadobudla 13. mája 2009 uverejnením v Obchodnom vestníku.

Pomoc podľa schémy malej pomoci sa môže poskytnúť len formou dotácií, nenávratných finančných príspevkov a odpustenia sankcií za nedodržanie osobitných predpisov (napr. § 103 zákona SNR č. 511/1992 Zb. o správe daní a poplatkov a o zmenách v sústave finančných orgánov v znení neskorších predpisov). Preto v súvislosti s uznesením vlády SR č. 777 z 9. novembra 2009 Ministerstvo financií SR vypracovalo dodatok č. 1 k Schéme pre dočasné poskytovanie štátnej pomoci v Slovenskej republike počas trvania finančnej a hospodárskej krízy. Dodatkom navrhuje rozšíriť formy malej pomoci o odpustenie pohľadávky, a to nadväzne na ustanovenie § 148 ods. 3 ZKR. Ministerstvo financií SR tento dodatok notifikovalo Európskej komisii 21. decembra 2009.

Európska komisia predmetný dodatok k schéme 18. februára 2010 schválila, veritelia – poskytovatelia štátnej pomoci teda môžu súhlasiť s odpustením pohľadávky u dlžníka, ktorý sa dostal do ťažkostí po 1. júli 2008 vo výške, ktorá by za obdobie od 1. januára 2008 do 31. decembra 2010 neprekročila sumu 500 000 Eur, a to bez predchádzajúcej notifikácie Európskej komisii.

Záver

 Ministerstvo spravodlivosti, ministerstvo financií a všetci členovia monitorovacej skupiny zúčastňujúci sa na jej zasadnutiach konštatujú, že všetky všeobecne aplikovateľné pravidlá akými sú všeobecne záväzné právne prepisy, interné predpisy, notifikácie Európskym orgánom, ktoré v rámci kompetencií jednotlivých subjektov mohli byť vykonané, boli vykonané. V súčasnosti neexistujú nijaké zákonné prekážky, ktoré by bránili subjektom s majetkovou účasťou štátu preferovať riešenie úpadku prostredníctvom reštrukturalizácie, všeobecné podmienky sú nastavené optimálne. Všetci členovia monitorovacej skupiny aj pred uložením úlohy z uznesenia vlády SR č. 777/2009 z 9. novembra 2009 robili maximum pre zachovanie zamestnanosti, zachovania fungovania podnikov a budú tak robiť aj naďalej. Každý prípad, pri ktorom ide o schválenie reštrukturalizačného plánu, štátnu pomoc resp. možnosť iným spôsobom ovplyvniť to, či dlžník bude reštrukturalizovaný alebo bude na jeho majetok vyhlásený konkurz, je však potrebné posudzovať prísne individuálne.

Vzhľadom na to, že účinnosť prijatých opatrení nastala v nedávnej dobe, resp. ešte iba nastane (novela zákona č. 7/2005 Z. z. o konkurze a reštrukturalizácii – niektoré ustanovenia budú účinné od 1. apríla 2010) členovia monitorovacej skupiny navrhujú, aby vláda zmenila svoje uznesenie č. 777/2009 z 9. novembra 2009 v časti B.5., a to tak, že termín povinnosti informovať vládu o výsledkoch monitoringu zo štvrťročne zmení na termín do 31. 12. 2010, kedy končí účinnosť dočasných opatrení prijatých Európskou komisiou na preklenutie dôsledkov krízy a kedy bude lepšia možnosť vyhodnotenia výsledkov a vplyvu prijatých opatrení .

